“โซนิค อินเตอร์เฟรท” เคาะราคาขาย IPO 1.95 บ. เล็งเทรด mai 19 ต.ค.นี้
"โซนิค อินเตอร์เฟรท" หรือ SONIC ผู้ให้บริการการจัดการระบบโลจิสติกส์แบบครบวงจร ทั้งการขนส่งสินค้าระหว่างประเทศ และในประเทศ เคาะราคาขาย IPO จำนวน 150 ล้านหุ้นที่ 1.95 บ./หุ้น เล็งเทรด mai 19 ต.ค.นี้ โดยมี บล.โกลเบล็ก เป็นที่ปรึกษาทางการเงิน
5 ต.ค. 2561

บริษัท โซนิค อินเตอร์เฟรท จำกัด (มหาชน) หรือ SONIC ระบุว่า บริษัทจะเสนอขายหุ้นสามัญเพิ่มทุนแก่ประชาชนเป็นครั้งแรก (IPO) จำนวน 150 ล้านหุ้น ในราคาเสนอขาย 1.95 บาท/หุ้น มูลค่ารวมของหุ้นใหม่ที่เสนอขาย 292.50 ล้านบาท โดยกำหนดระยะเวลาขายในวันที่ 8-10 ตุลาคม 2561 โดยบริษัทฯมีความประสงค์จะขอเข้าจดทะเบียนในตลาดหลักทรัพย์ เอ็ม เอ ไอ (mai) โดยมีบล.โกลเบล็ก เป็นที่ปรึกษาทางการเงิน และเป็นผู้จัดการจำหน่ายและรับประกันการจำหน่ายหุ้นในครั้งนี้
ทั้งนี้แหล่งข่าวจากบล.โกลเบล็ก คาดว่าจะนำหุ้น “โซนิค อินเตอร์เฟรท” เข้าเทรดใน mai ได้ในวันที่ 19 ต.ค.นี้ โดยโซนิค อินเตอร์เฟรท จะเสนอขายหุ้น IPO ต่อบุคคลตามดุลยพินิจของผู้จัดจำหน่ายหลักทรัพย์ 128 ล้านหุ้น, เสนอขายต่อผู้มีอุปการคุณของบริษัท และบริษัทย่อย 7 ล้านหุ้น และเสนอขายต่อพนักงานของบริษัทและบริษัทย่อย 15 ล้านหุ้น
สำหรับวัตถุประสงค์ในการนำเงินที่ได้จากการเสนอขายหุ้นสามัญเพิ่มทุนแก่ประชาชนครั้งนี้ประมาณ 276.19 ล้านบาท (หลังหักค่าใช้จ่ายการเสนอขาย) ไปใช้ในการพัฒนาระบบเทคโนโลยีสารสนเทศ 20 ล้านบาท ภายในไตรมาส 1/62, ใช้พัฒนาศูนย์รวบรวมและกระจายสินค้า 60 ล้านบาท ภายในปี 2562, ซื้อที่ดินและอาคารสำหรับอาคารสาขา 60 ล้านบาท ภายในปี 2562, ซื้อรถขนส่งสำหรับธุรกิจขนส่งทางบก 60 ล้านบาท ภายในปี 2562 และใช้เป็นเงินทุนหมุนเวียน 76.19 ล้านบาท ภายในปี 2562
 